b'\n_START_ARTICLE_\nNiezam Zaidi\n_START_SECTION_\nKehidupan peribadi\n_START_PARAGRAPH_\nNiezam dilahirkan di Ipoh, Perak Darul Ridzuan dan dibesarkan di Kampung Seri Manjoi. Beliau merupakan anak kedua daripada empat beradik._NEWLINE_Dalam temuramah bersama mStar Online pada 2014, Niezam mendedahkan dirinya masih terlalu jauh untuk berada pada kedudukan sama dengan pelakon Datuk Farid Kamil.\n_START_SECTION_\nKerjaya\n_START_PARAGRAPH_\nBakat Niezam Zaidi dalam bidang lakonan dikesan oleh penerbit filem dan bos Metrowealth Pictures, David Teo, yang yakin Niezam mempunyai masa depan yang cerah dalam bidang lakonan, beliau merupakan antara bakat baru yang diperkenalkan oleh Metrowealth bersama-sama dengan Mikail Andre, Adibah Yunus, Wawa Zainal dan Shima Anuar._NEWLINE_Drama pertama lakonan Niezam ialah Diari Platun yang mengisahkan tentang kehidupan pasukan askar Wataniah, yang memulakan siaran di Astro Prima pada 16 September 2012. Beliau membuat penampilan filem pertamanya pada 2012 menerusi filem aksi arahan Hashim Rejab, Budak Pailang yang dibintangi oleh Aeril Zafrel dan Wawa Zainal._NEWLINE_Pada 21 Februari 2013, Nizam meneruskan kerjasamanya bersama Hashim dalam filem Pada Suatu Cinta Dahulu yang menggandingkannya bersama Intan Ladyana, ia mengisahkan tentang Zainal, seorang lelaki yang merasa tertekan dan tidak berpuas hati dengan kehidupan perkahwinannya sekarang, berfikir kembali kepada masa lalu ketika dia seorang pelajar nakal yang jatuh cinta dengan Azura._NEWLINE_Beliau berlakon di samping Atikah Suhaime, Bella Dally dan Intan Ladyana dalam siri drama Dewi Lasak arahan Pierre Andre yang bersiaran di TV3. _NEWLINE_Beliau juga muncul bersama Atikah Suhaime, Shima Anuar, Adibah Yunus dan Mikail Andre dalam filem dokumentari seram Highland Tower arahan Pierre Andre yang berdasarkan dari tragedi Highland Towers pada 11 Disember 1993._NEWLINE_Niezam berlakon di samping Sharnaaz Ahmad dan Zahirah MacWilson dalam siri drama romantik Mencintaimu. Beliau meninggalkan Metrowealth pada Mac 2015 dan bekerja secara bebas dengan syarikat penerbitan lain, Niezam berkata: "Kebanyakkan filem-filem saya dari MIG jadi saya tak ada masa untuk berlakon dengan produksi lain. Itu antara sebab saya keluar dari MIG."_NEWLINE_Beliau muncul bersama Shenthy Feliziana dalam filem Mat Moto arahan Ahmad Idham yang ditayangkan pada 24 Disember 2015.'